CELEX: C2005/171/14
Language: fi
Date: 2005-07-09 00:00:00
Title: Asia C-186/05: Euroopan yhteisöjen komission 25.4.2005 Ruotsin kuningaskuntaa vastaan nostama kanne

9.7.2005   
            
            
               FI
            
            
               Euroopan unionin virallinen lehti
            
            
               C 171/8
            
         Euroopan yhteisöjen komission 25.4.2005 Ruotsin kuningaskuntaa vastaan nostama kanne
   (Asia C-186/05)
   (2005/C 171/14)
   Oikeudenkäyntikieli: ruotsi
   Euroopan yhteisöjen komissio on nostanut 25.4.2005 Euroopan yhteisöjen tuomioistuimessa kanteen Ruotsin kuningaskuntaa vastaan. Kantajan asiamiehinä ovat L. Ström van Lier ja S. Pardo Quintillán, ja prosessiosoite on Luxemburgissa.
   Kantaja vaatii, että yhteisöjen tuomioistuin
   
               1)
            
            
               toteaa, että Ruotsin kuningaskunta ei ole noudattanut EY 28 artiklan mukaisia velvoitteitaan, koska se estää alkoholipitoisten juomien yksityisen maahantuonnin, joka tapahtuu itsenäisen välittäjän tai ammattimaisen kuljetuspalvelun välityksellä, minkä ei voida katsoa olevan perusteltua EY 30 artiklan nojalla, ja
            
         
               2)
            
            
               velvoittaa Ruotsin kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio katsoo, että se, että Ruotsi yleisesti estää alkoholipitoisten juomien yksityisen maahantuonnin, joka tapahtuu itsenäisen välittäjän tai ammattimaisen kuljetuspalvelun välityksellä, on EY 28 artiklan vastaista. Komissio katsoo lisäksi, että kaupan estettä ei voida perustella EY 30 artiklan mukaan kansanterveyden suojelulla ja viittaamalla perusteluihin, joita ovat 1) yksityisen voitontavoittelun rajoittaminen, 2) alkoholipitoisten juomien saatavuuden rajoittaminen tai 3) tarve harjoittaa ikää koskevaa valvontaa, ja joka tapauksessa toimenpide ei ole välttämätön tai oikeasuhteinen tavoiteltuun päämäärään nähden. Komission mukaan se, että ainoastaan vähittäismyyntimonopoli voi asiakkaan pyynnöstä hoitaa yksityisen maahantuonnin, on kaupan este, johon soveltuu EY 28 ja EY 30 artikla. Ruotsin hallitus katsoo puolestaan, että yksityistä maahantuontia koskeva kielto on osa vähittäismyyntimonopolin olemassaoloa ja toimintaa ja siihen on sovellettava EY 31 artiklaa eikä sen sellaisenaan voida katsoa olevan syrjivä tai jäsenvaltioiden välistä kilpailua vääristävä, sekä lisäksi, että kielto on tarkoituksenmukainen ja oikeasuhteinen.